KIRJALLINEN KYSYMYS E-2103/98

esittäjä(t): Giuseppe Rauti (NI) komissiolle

(10. heinäkuuta 1998)

Aihe: Yhteisön toimia Pontebbassa (Udine) koskeva pyyntö

Kesäkuussa 1997 päätettiin sulkea Pontebban (Udine) rautatieasemakokonaisuus, johon kuuluu 30 raidetta, suuret asema-, tavara-, tulli- ja varastorakennukset, 12 rakennusta, joissa on 130 asuinhuoneistoa ja henkilöstön asuntoloita sekä niihin liittyvä "Ferrhotel"; sähköasema, toimistoja ja varastoja, 5 kilometriä rahtitavaran lastauslavoja ja tullin lavoja, vaunujen pesupaikka ja eläinsuojia; ruokala-, ravintola- ja liiketiloja sekä vapaa-ajantiloja rautatieläisille. Rakennuskokonaisuus käsittää 30 prosenttia kunnan pinta-alasta ja se uusittiin 1970-luvulla.

Sulkemisesta aiheutuu yli 800 työpaikan menetys. Koko alue on joutumassa todelliseen sosiaaliseen ja taloudelliseen katastrofiin.

Kaikki tämä johtuu Itävallan liittymisestä Euroopan unioniin ja siitä, että Pontebba ja sen rautatieasema menettivät tämän vuoksi perinteisen tullipaikan tehtävänsä, joka niillä on ollut vuodesta 1878. Pontebban kunta on käynyt tätä vastaan turhaa taistelua kiihkeästi ja monin aloittein.

Samanaikaisesti muutamien kymmenien kilometrien päässä Itävallan Villachissa rautatieinfrastruktuurit ovat hyötyneet rahoituksesta, tuista ja suurista elvytyshankkeista. Edelliseen viitaten pyydetään Pontebban ja sen rakenteiden palauttamiseksi yhdistävään rooliinsa erityismäärärahaa niiden suurten rahoitussitoumusten puitteissa, joista Euroopan unioni on päättänyt Kaakkois-Euroopan rautatieverkon hyväksi aina Ukrainaan ja Balkanille (Tessalonikiin) saakka.

Ei ole käsitettävissä, miksi unioni toisi vaurautta ja työtä yhdelle alueelle ja loisi työttömyyttä ja kurjuutta toiselle, vaikka kumpikin (Itävallan Villach ja Italian Pontebba) kuuluu tätä nykyä unioniin.

Komission jäsenen Neil Kinnockinkomission puolesta antama vastaus

(16. syyskuuta 1998)

Yhteisön tasolla on luotu useita tukimuotoja, joiden avulla pyritään parantamaan infrastruktuurien kehittämiseen tarkoitettua rahoitusta.

Liikenteen infrastruktuurihankkeisiin käytettävissä olevista eurooppalaisista rahastoista yksi perustettiin Euroopan laajuisen liikenneverkon kehittämistä varten, sellaisena kuin se määritellään yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehdyssä Euroopan parlamentin ja neuvoston päätöksessä N:o 1692/96/EY(1). Tästä rahastosta myönnettävään tukeen sovelletaan Euroopan laajuisten verkkojen alaan liityvän yhteisön rahoitustuen myöntämistä koskevia yleisiä sääntöjä, joista on säädetty 18. syyskuuta 1995 annetussa neuvoston asetuksessa (EY) 2236/95(2). Yhteisö voi myöntää rahoitustukea yhteistä etua koskeville hankkeille, joiden rahoituksesta huolehtivat jäsenvaltiot taikka alueelliset tai paikalliset viranomaiset tai niihin rinnastettavat laitokset. Asianomainen jäsenvaltio tai jäsenvaltion suostumuksella suoraan osallisena oleva laitos jättää hakemukset komissiolle. Komissio ei ole saanut Italian viranomaisilta Pontebban rautateiden infrastruktuurin kehittämistä koskevaa tukihakemusta.

On syytä huomata, että Pontebban kunta sijaitsee alueella, joka on tukikelpoinen yhteisön rakennerahastojen tavoitteen 5b perusteella. Tavoitteeseen 5b kuuluvat alueelliset ohjelmat ovat integroituja monialaisia ohjelmia, joihin sisältyvät toimet on ryhmitetty painopistealueiksi. Näihin kuuluvat maatalouden kehittäminen ja monipuolistaminen, maaseutumatkailu, tuki pienille ja keskisuurille yrityksille (pk-yrityksille) ja maaseudun infrastruktuureille, ympäristönsuojelu ja ympäristön parantaminen sekä yhteisön kehittäminen.

Friuli-Venezia Giulian autonominen alue vastaa tavoitteeseen 5b kuuluvan ohjelman täytäntöönpanosta vuosina 1994-1999. Pontebballe tavoitteeseen 5b kuuluvasta ohjelmasta mahdollisesti myönnettäviä tukia koskevat tiedustelut olisi siis osoitettava alueviranomaisille.

(1) EYVL L 228, 9.9.1996.

(2) EYVL L 228, 23.9.1995.